**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Dr. Hadnagy Ádám** képviselő-testületi tag elmondja, Petrovics László képviselő Úrnak volt egy olyan interpellációja a múlt ülésen, ahol Hadnagyné Vörös Márta intézményvezetővel egyeztetett, hogy lakossági fórumot szeretne tartani a körzetében, és ennek lehetőségéről érdeklődött. Egy olyan válasz van az interpellációban, hogy elvileg tartható a lakossági fórum. Hadnagyné Vörös Márta intézményvezető volt a Bizottsági ülésen, ahova egy kiegészítést hozott, elő is terjesztett, meg is beszélték. Elmondta, hogy a Képviselő-testület SZMSZ-e valóban nem tartalmaz ilyen kitételt, ez alapján lehetne lakossági fórum. Azonban a tilalmat a 119/2019 önkormányzati határozat harmadik pontja mondja ki, amely szerint intézmények helységei politikai célokra csak választási kampányidőszakban adhatók bérbe. A Körmendi Kulturális központ, Múzeum és Könyvtár közművelődési egységeinek használati szabályzatának 6.4 pontja is erre hivatkozik. Ilyen szempontból ez megbeszélés alá tartozó ügy, ezért is javasolja maga is és Intézményvezető Asszony is, hogy valamennyi terembérletre és használatra vonatkozó határozatot, rendeletet foglaljon az önkormányzat egységes szerkezetbe, amely alapján a jövőben egyértelműen követhető valamennyi változás. Így például a bérleti díjakra, ingyenes használatra, valamint az egyes kivételekre vonatkozó határozatokban és rendeletekben szabályozott kérdéseket egyértelműen meg lehet határozni.

***Bebes István*** *polgármester válaszul jelezné, hogy eddig is meg volt ennek a szabályozása. Úgy gondolja, ez egy korrekt szabályozás, valamint azt szeretné ezzel kapcsolatban jelezni, hogy a Képviselő-testületnek jelen pillanatban van egy döntése. Ha hoznak a Képviselő-testület részéről egy döntést, hogy az az intézményrész bezárásra kerül időszakosan, március 31-ig vagy a fűtési szezon végéig, azt ne kezdjék el túlzottan felbontani, maximum körmendi érdek szempontjából. Minden további nélkül, ha a szabályzók mentén megfizetik a teremhasználattal kapcsolatos dolgokat, mert a fűtési szezonon kívül akkor már nincs akkora energiaköltség, akkor minden további nélkül használhatják a nádaljai kultúrtermet. A képviselői lakossági fórumot nem tartja politikai eseménynek, az véleménye szerint tartható. Ami a többi részt illet, tehát nem a Képviselő-testület tagjainak fórumát értve, hanem más, politikai jellegű rendezvényt illetően tartja magát ahhoz, hogy arra ott lesz a kampányidőszak, akkor tartsanak kulturális intézményekben vagy máshol ilyen jellegű rendezvényeket. Ilyen megkeresésre ez a döntés érvényes.*

**Kérdések:**

**Szlávik Csaba** képviselő-testületi tag elmondja, hogy a költségvetés tárgyalásánál nem kapott választ az aszfaltozással kapcsolatban feltett kérdésére.

***Bebes István*** *polgármester erre válaszul elmondja, nyilvánvalóan van egy költségvetési kerete a Városgondnokságnak ezekkel kapcsolatosan. Úgy gondolja, ha a költségvetési keretek engedik, akkor további járdaszakaszok felújítására kerülhet sor, de nyilván egyeztetni kell a pénzügyi irodával, hogy azok a típusú keretek mire elegendők, amely a Városgondnokságnak vannak. Lesznek kátyúzások, olyan feladatok, amelyek különböző problémák megoldását képezik. Korábbi időszakokban tervezett járdafelújítások, amelyek elmaradtak, melyekre nem tudtak keretet biztosítani.*

.

**Petrovics László** képviselő-testületi tag elmondja, ősszel bejárást tett a körzetében lévő temetőknél Kovatsik Úrral. Ígéretet tettek neki arra, hogy a kerítésnél lévő fákat, bokrokat vagy kivágják, vagy visszametszik, sajnos ez azóta nem történt meg. Szeretné megkérdezni, van- e lehetőség arra, hogy jelezzék Kovatsik Úrnak, tegyen valamit, mivel már 3 méter magasan vannak az akácbokrok a kerítés mellett. Egy körzetben sem történt semmi, amely hozzá tartozik.

***Tubolyné Balázs Nóra:*** A temető fenntartója a temetők körüli kerítés fenntartásával, növényirtási és gondozási munkáit a központi temetőben kezdte meg: az elektromos közmű telep oldalán, a régi és az új rész közti kerítés lebontásra, nyomvonala tisztításra került, a K-i oldalon a lebontásra tervezett megdőlt kerítés mindkét oldalát kitisztította, kivágta a spontán kelt cserjéket és megnyeste a hozzátartozók által ültetett növényzetet. Az új temetőrészben, a kaputól balra (Ny-i oldal), a kerítés mellett kétoldalt szintén tisztítási munkákat kivitelezett annak érdekében, hogy a bővítés érdekében lehessen bontani és tereprendezni. Az új urnakripta  parcellák  kialakításához szükséges részt gaztalanította. A közlekedési utak lokális javítását, kavicsozását végezte.*A további temetők kerítéseivel kapcsolatos fenntartási munkákat a fenntartó március 4-5. hetétől ütemezi kivitelezni a Horvátnádaljai temetővel kezdve.*

***Bebes István*** *polgármester maga is végigjárta a temetőket azoknak a jelzéseknek megfelelően, melyet Képviselő Úr adott. El kell kezdeni valahol ezt a feladatot, nyilván lehet, hogy ez 4 részletben fog ez megtörténni, de ehhez nekik is hozzá kell tenni. Egyrészről kivágják-e, másrészről akarnak -e valamit, amellyel szebbé teszik azt a területet. Megigazítják a kerítést, ahol már a kerítést rongálta meg a zöld anyag. Szeretné azt, hogy együtt, közösen Kovatsik Úrral és a Városgondnoksággal megbeszélnék, hogyan tudnák megfelelő rendben a megfelelő területrészeket kezelni.*

**Auer Miklós** képviselő-testületi tag elmondja, a Körmend – Zalalövő vasútvonal aszfaltozása nagyon jól sikerült, még a fényjelző készüléket is elvitték, mind a kerékpárútról, mind a 8- as-ról. Szeretné megkérdezni, hogy a Körmend – Zalalövő vasútvonalról a MÁV is, és a GYSEV is egy időre lemondott-e azzal, hogy megszüntették a vasúti átjárót.

***Bebes István*** *polgármester elmondja, hogy nem mondott le, azért kellett ezt a lépést megtenni, ami ideiglenes lépésként lett megtéve. Időszakosan, mert állandó problémát okozott a mozgásból fakadó gond, hiába javították meg, nem tudták megoldani igazán. Ezzel, hogy most kivették ezt a kis részt a szakaszból, ezt így kezelték, ezért került el a fényjelző, ezért került így megújításra az átkelés. Remélhetőleg az élet egyszer majd úgy hozza, hogy ez is fontos lesz.*

**Interpellációk:**

**Szép Dániel** képviselő-testületi tag lakossági megkeresés miatt fordul a Testülethez, illetve az iroda dolgozóihoz egy ügyben. Többen fordultak hozzá, akik sajtóból értesültek róla, hogy nem egy önkormányzatban energiatakarékos LED izzócsereprogram indult el a megyében. Kérése az lenne, vizsgálja meg a város, van- e még ilyen lehetőség, valamint Körmend városa tudna -e csatlakozni egy ilyen programhoz.

***Bebes István*** *polgármester elmondja, már gondolkodnak ezen. Nyilván szeretnék, ha ennek korrekt megoldása lenne, készülnek ilyenre. Az a cég, aki ezt a feladatot megkapja, teljeskörűen kell, hogy eljárjon, ehhez szeretnék az elkövetkezendő időszakban biztosítani a lehetőségeket. A szükséges tájékoztatókat pedig természetesen meg fogják tenni.*

**Zsebe Ferenc** képviselő-testületi tag 2 ügyben szeretne interpellálni.

* A IV.Béla király, Mónus Illés és a Lenkei utca kereszteződésében a Rába felőli oldalon régóta illegálisan felhúzott várelődöt szeretné elbontatni, amely információja szerint kettő répcelaki és egy budapesti illetőségű személy tulajdonában van, és az oda illegálisan betelepült pár egyik tagja elhunyt, azóta csend és nyugalom van, ezért kéri annak az illegálisan felépített épületnek az elbontását.
* A Büdös árok tisztítása talán a nyár folyamán megtörténne ismét, mert a nagy melegben az ott lakók, leginkább a Mónus Illés utcában lakók telkeinek végén folyik el a patak, amely már olyan szinten szennyeződött, eltömődött, hogy nem akar már elfolyni a szennyvíz, ezért szeretne kérni egy tisztítást még a nyár előtti nagy melegben, kérné ennek a lehetőségét biztosítani.

***Bebes István*** *polgármester elmondja,mindkét ügyben beszélni fognak a kollégákkal. Egyrészt megnézik azt az építményt, másrészt pedig a takarítást illetően, kinek mi a feladata, így igyekeznek helyt állni.*

**Tubolyné Balázs Nóra***: A IV. Béla király u. –Mónus Illés u. sarkán levő 45 hrsz-ú ingatlan telekhatárán tulajdonosok kerítésként építették a meglévő építményt.*

*Kerítés létesítését szabályozó Körmend Város Önkormányzata Képviselő-testületének a településkép védelméről szóló 19/2018. (X.26.) önkormányzati rendelete, a fenti kerítés építésének kivitelezését követően került megalkotásra, amelynek nincs visszamenőleges hatálya, ezért annak elbontására az önkormányzatnak sajnos nincs hatásköre.*

*A Büdös árok tisztítását a Városgondnokság 2023. nyarán ütemezi kivitelezni, amely helyszíni bejárására a műszaki irodával már megtörtént.*

**Auer Miklós** képviselő-testületi tag szeretné megdicsérni azt a kivitelezőt, építtetőt, aki a lebontott fényes és Pászthory házat ilyen szépen rendbe rakta, öröm ránézni. Van benne egy kis félelem, mert a maga házaikat is vissza lehetne építeni, csinosítani, ettől függetlenül le a kalappal.

Olvasta, néhány hét alatt többen jelezték, hogy szeretnék a fényjelző készülék működését 18 óráig, amivel semmi gond nincsen, hiszen vannak, akik 5 és 6 óra után szeretnének átkelni a 8-as valamelyik kereszteződésében, azt is olvasta, hogy ez pikk – pakk működött. Most megragadná az alkalmat. Éveken keresztül többen kérik, most ő is kéri, vizsgálja meg a fényjelző készülékeket üzemeltető, hogy a Rákóczi utca és a Deák Ferenc utca sarkánál miért kell olyan hosszú ideig várni. Volt már többször bejárás, azt mondták ez így jó, de szerinte ez így nem jó.

Többször elmondta már, menjenek el a Rákóczi és Munkácsy utca kereszteződésbe, ahol az autós előbb kapja a zöldet, mint a gyalogos, két autó is átmegy mire a gyalogos, kerékpáros zöldet kap. Ha bármerre valaki bekanyarodik, ott ütik el az embert a zebrán, még nem ütöttek el senkit, de az ördög nem alszik. Ha sikerült ilyen gyorsan elrendezni a 18 óráig tartó fényjelzést, akkor ezt is el kellene rendezni, ha kell szívesen körbe megy maga is.

Szinte minden évben elmondja, hogy a metszés abc-jét is meg kellene vásárolni a Városgondnokságnak, hogy január 3-án ne az aranyvesszővel kezdjék. Meg is kérdezte, ez ki fog -e virágozni tavasszal, ha hazaviszi, válaszul azt kapta, persze, akkor most miért vágják le pont akkor, amikor majd virágozna. Meg kellene várni, míg az aranyvessző levirágzik, majd utána, mert az éves hajtáson lesznek a virágok. Az lenne a kérése, jövő ilyenkor ne a metszéssel kezdjék, majd amikor levirágzott.

Beszélt Alpolgármester Úrral és Bizottsági Elnök Úrral is. Kaptak egy csodálatos térképet, mi lesz nemsokára a mozi közben. Nincs vele semmi gond, az utolsó pillanatban került be, átrágni nem volt ideje, otthon jutott eszébe, hogy most kellene visszaállítani a Mónus Illés utca kétirányúsítását. Ahogy nézegette a térképet, ebből baj lesz. Van- e erre lehetőség, ezt meg kellene rágni újra.

Érezhető, hogy vannak akik ősszel aratni szeretnének. Nekiállnak trágyázni, szántani, vetni és ősszel aratnak. Nem érezhető a forgalmon? Dehogynem! Ezzel azt szeretné mondani, hogy egy tőlünk délre fekvő megyében elkészült az M7-esnek a folytatása egészen Sármellékig biztosan. Tavaly decemberben ki is rakták a megfelelő táblát, azóta nem megy ott senki. Se Szentgyörgyre, se Balatonberény fele, kivéve a célforgalom, mindenki másnak az elkerülőn kell mennie. Erre most nem kell válaszolnia Polgármester Úrnak, csak az előző négyre, ha tudnának valami megoldást.

***Bebes István*** *polgármester elmondja, változatos feladatot adott Képviselő Úr. Egy levéllel villámgyors megoldást értek el, amelyen még maga is kicsit csodálkozott, mert sokkal nagyobb ellenállásra számított a Közút részéről, meglepetésként érte, hogy ilyen gyorsan sikerült megoldást találni arra, amit máskor nagyon sokáig kellett hajtani. Jelzi, megírják a levelet, egyetért a problémával. Azt nem tapasztalta mi a helyzet a Rákóczi és Munkácsy utca kereszteződésben. Mindig óvatosan közlekedik, de elmondja, ha a piac felől közlekedik, akkor a Mátyás király utca felől jövő folyamatosan azt gondolja, hogy a kanyarodás előbbre való, mint az egyenes továbbmenet. Párszor már majdnem belefutott ilyen kemény dologba, nyilván megoldható problémáról van szó, nézzék meg a lámpákat, egyetért vele, reméli lesz megoldás.*

*A metszés abc-jét rábízza a kollégákra, akik nagyszerűen értenek a metszéshez. Közben maga is furcsán néz, amikor a fák meg vannak csonkolva, nem mindig ért egyet ezzel a dologgal, de biztosan megvan ennek is az oka.*

*Mónus Illés utca: Elhangzottak kérések, másrészt azonban szembenéztek egy piacfejlesztéssel, ami még nem zárult le, addig kéri Képviselő Úr türelmét. Bizottsági szinten is meg lehet beszélni, mit kellene tenni ebben a kérdésben.*

*Nem válaszol a 8-assal kapcsolatos dologra, mert egyetért Képviselő Úr által elmondottakkal. Nagyon sokan járnak át a városon feleslegesen, valami megoldást kellene találni, mert ez nem megoldás. Külföldi kamionnal találkozni a városban, átvág a városon, holott simán felmehetne az M80-asra, nyilván a mezőgazdasági gépekkel is ez a helyzet. Reméli valamilyen megoldást tudnak elérni, folyamatosan vitatkozni fog a Közúttal erről a problémáról, mert egyetért azzal, amit Képviselő Úr mond.*

***Tubolyné Balázs Nóra:*** *A 8-as számú főút lámpás irányítórendszer üzemeltetésével kapcsolatban a műszaki iroda egyeztetett a Magyar Közút Nzrt.-vel, aki a Deák u.-i gyalogos közlekedés irányításával kapcsolatban azt a tájékoztatást adta, hogy az érintett csomópontban a gyalogos áthaladásnak illeszkednie kell a Mátyás u. és a Kossuth Lajos u.-i csomópont zöldhullámhoz, ezért fordulhat elő, hogy a gyalogosok által jelzett átkelési szándék és lehetőség között kissé több idő telik el.*

*A Rákóczi F. u- Munkácsy u. kereszteződésében a kanyarodó autósnak számítani, ill. elővigyázatosnak kell lennie valóban a zebrán áthaladáskor, ahol a zöld jelzés időtartama alatt bármikor gyalogos léphet a zebrára.*

*A közterületi cserjék metszésének ütemezése elsősorban munkaszervezés szempontjából történik a vegetációs időn kívüli időszakban, és emiatt kerül háttérbe a cserjék virágzási idejét figyelembe vevő kertészeti szempont.*

*Kapacitás függvényében a Városgondnokság a jövőben figyelmet fordít a kertészeti szempontok betartására.*

*A Mónus Illés u. –ban a kétirányú forgalom visszaállításának lehetőségét a Városfejlesztési és Városüzemeltetési Bizottság a MOZI és Kölcsey F. u. felújításának befejezése után kívánja tárgyalni.*

**Czvitkovics Gyula** képviselő-testületi tagnak olyan jellegű kérése lenne, tekintettel arra, hogy a közvilágítás korszerűsítése meg fog történni, több olyan fát tapasztalt, elsősorban a fenyőfákra gondol, amelyek túlnőtték már a városi magasságokat. A korszerűsítés, ha megtörténik, ezzel egyidejűleg ki lehetne vágni egy – két olyan fenyőfát, amelyek a későbbiek során mind a lakóknak, mind pedig a kivitelezőknek gondot okoz.

***Bebes István*** *polgármester elmondja, tényleg vannak ilyen problémák, neki is vannak javaslatai, olyanokról is, amelyek már teljesen belenőttek a közvilágításba.*

**Tubolyné Balázs Nóra:** *A közvilágítás fejlesztés kivitelezése tartalmaz fanyesési feladatokat, ott, ahol a közvilágítás hatékonyságát a fák lombkoronája negatívan befolyásolja, illetve a kivitelezést akadályozza.*

*A közterületi fák kivágásának indokoltságát a kivágásra javasolt fák ismeretében egyedi vizsgálat alapján lehet eldönteni úgy, hogy a közterületi fák kivágása esetén a fák pótlását el kell végezni.*

Körmend, 2023.02.10